**Тема 8: Граждански контрол и взаимодействие на училищата и детските градини с родители, НПО и бизнеса. Училищни съвети, съвместни проекти и инициативи, участие в процеса на вземане на решения, ученическо самоуправление.**

1. **Въведение**

Изграждането на сплотени училищни общности и системната работа с родителите е Приоритетна област 4 в Стратегическата рамка за развитие на образованието, обучението и ученето в България за период 2021-2030 г.

Инструмент за формирането на такива общности са политиките, които насърчават взаимодействието и партньорствата и общосподелената визия и ценности между всички участници в системата на образованието.

Две са основните цели в тази приоритетна област:

1) създаване и развиване на ефективни училищни общности и

2) обединяване на ресурсите на семейството и детската градина/училището за пълноценното развитие на децата и учениците.

1. **Нормативна база**

Политиките за изграждане на сплотени училищни общности и взаимодействието между всички участници в образователния процес - деца и ученици, учители и педагогически специалисти, родители, местни власти, бизнес и местни общности са регламентирани в ЗПУО, в частта за въвеждане на граждански контрол и създаване на Обществени съвети в детските градини и училищата и насърчаване на ученическото самоуоправление.

1. **Обществени съвети към училищата и детските градини**

* *Нормативна уредба* *(ЗПУО, гл. 14, чл. 265 – 270)*

Обществените съвети са органи за подпомагане на развитието на детската градина и училището и за граждански контрол на управлението им. Със създаването им се цели отваряне на образователните институции, изграждане на ефективна училищна общност и въвеждане на по-голяма прозразност и граждански контрол върху дейността им.

Обществените съвети функционират паралелно с училищните настоятелства, без да дублират тяхната роля, функции и отговорности.

* *Кой може да участва в Обществения съвет?*

Участието в Обществения съвет е доброволно и безвъзмездно. Съставът им е нечетен, като в зависимост от броя на децата/учениците може да е 5, 7 или 9-членен.

В Обществения съвет участват:

* Представител на финансиращия орган (представител на общината или министерство, в зависимост от формата на финансиране на всяко училище);
* Представители на родителите на учениците/децата (по 1 от паралелка, но най-малко 3). Не по-малко от 2/3 от родителите в Обществения съвет трябва да са родители на ученици от училището).
* За членове на Обществения съвет могат да бъдат избрани и изявени общественици, бивши възпитаници, доказани в своята област професионалисти, спомоществователи, които не са родители на ученици;
* В Обществения съвет на училищата в системата на професионалното образование и обучение се включва и представител на работодателите, който се определя от Областния управител по предложение на представителните организации на работодателите.

Предвиждат се и т. нар. „резервни членове“. Мандатът на членовете в Обществения съвет е 3 години.

* *Какви са ролята и ангажиментите на Председателя на Обществения съвет?*

На първото си заседание Общественият съвет избира с обикновено мнозинство и явно гласуване председател, койтот:

* представлява ОбС, организира и ръководи дейността му;
* свиква, насрочва, определя дневния ред и ръководи заседанията на ОбС;
* удостоверява с подпис протоколите от заседанията на ОбС.
* *Колко често заседава Общественият съвет?*

Общественият съвет се свиква на заседание най-малко 4 пъти годишно, като задължително провежда заседание в началото на учебната година.

Една трета от членовете на Обществения съвет могат да отправят искане до председателя за свикване на заседание. При необходимост директорът може да отправи искане до председателя на обществения съвет за свикването му. Заседанията на обществения съвет се свикват с изпращане на покана от председателя до всеки член, както и до други лица, имащи право да присъстват.

* *Обхват на дейностите на Обществения съвет*

Общественият съвет към училището или детската градина се събира поне четири пъти през годината, като неговите основни дейности и задачи са да:

* Одобрява Стратегията за развитие на училището и приема ежегодния отчет на директора за изпълнението й;
* Участва в работата на педагогическия съвет при обсъждането на програмите за превенция на ранното напускане на училище и за предоставяне на равни възможности и за приобщаване на учениците от уязвими групи, както и при обсъждане на избора на ученически униформи;
* Предлага политики и мерки за подобряване качеството на образователния процес въз основа на резултатите от самооценката на институцията, външното оценяване, и инспектирането на училището (според държавния стандарт);
* Дава становище за разпределението на училищния бюджет и за отчета за изпълнението му и съгласува предложението на директора за разпределение на средствата от установеното към края на предходната година превишение на постъпленията над плащанията по бюджета на училището;
* Съгласува училищния учебен план – веднъж годишно и избора от учителите на учебниците и учебните комплекти, които се предоставят за безвъзмездно ползване на учениците – за 1. - 7. клас веднъж годишно.
* Участва в комисиите за атестиране на директорите, заедно с представител на родителите;
* Сигнализира компетентните органи, когато при осъществяване на дейността си констатира нарушения на нормативните актове;
* Участва в създаването и приемането на Етичния кодекс на училищната общност.

*Общественият съвет може да предлага решения за справяне с проблеми и предизвикателства и за подобряване на образователния процес и на училищната среда.*

*Неговите функции не са само контролни, но и целеполагащи: решенията на Обществения съвет могат да оказват влияние върху най-важните инструменти за управление на училището и детската градина: стратегията за развитие, бюджета и учебния план.*

1. **Ученическо самоуправление**

* *Ученическото самоуправление като форма на участие*

Ученическото самоуправление е **форма на участие** на децата в процеса на вземане на решения по въпроси, които ги засягат. Участието на децата е фундаментален принцип на Конвенцията на ООН за правата на детето, формулирано в чл. 12 от Конвенцията:

*„Всяко дете, което може да формира свое собствено мнение има правото да изразява това свое мнение свободно по всички въпроси, отнасящи се до него, като на него следва да се придава значение, съответстващо на възрастта и зрелостта на детето.“*

Това означава, че:

* Всяко дете, което може да формира свое собствено мнение има правото да го изразява
* Важи за всички въпроси, отнасящи се до него
* На мнението му следва да се придава дължимото значение
* Това значение следва да отговаря на възрастта и зрелостта на детето
* Прилага се във всички граждански, наказателни и административни производства, които засягат детето.

Същността на ученическото самоуправление като форма на участие може да бъде разбрана, като се използва т.нар. **Стълба на детското участие** на Роджър Харт:

1. Най-ниското стъпало е манипулацията: Възрастните налагат на децата своите идеи
2. Декориране - тук детското участие е демонстративно (напр. децата са въвлечени и участват в някаква кампания, проект или кауза, без да им бъде разяснено защо участват, каква е целта на участието им и т.н.
3. Символично участие - дори да имат възможност да участват със свои идеи, участието им е привидно и символично.
4. Възлагане и информиране - това е първото стъпало, на което има реално детско участие: децата участват доброволно, наясно с това, което правят и ролята им е съществена, а не символична.
5. Консултиране и информиране: Възрастните информират децата и търсят тяхното мнение, за да разберат вижданията, желанията или притесненията им.
6. Инициирани от възрастните и споделени с децата идеи и решения - възрастните включват децата в конкретни програми и дейности
7. Инициирани от децата идеи и решения - децата поемат сами инициатива за конкретни действия
8. Инициирани от децата, споделени решения с възрастните - това е най-високото стъпало в стълбата на участието. На това ниво децата не само инициират свои проекти и дейности, но и въвличат възрастните и да споделят с тях процеса на вземане на решения. (напр. За подобряване на интериора на класните стаи, решаване на конфликти, предоставяне на информация за тийнейджърската бременност и полово предаваните заболявания, и др.)

*Стълба на детското участие*

* *Малко история*

През 2003 г. се създава Съвет на децата към ДАЗД, с цел да насърчи участието на децата в процеса на изработване на политики и вземане на решения и да даде възможност за пряко взаимодействие с държавни институции и НПО

През 2011 г. се разработва се Концепция за реалното детско участие в България, в основата на която стои Механизмът за детско участие., който предвижда създаването на училищни, общински и областни съвети на децата, които да се свързват на представителен принцип със Съвета на децата към ДАЗД.

През 2013 г. е създаден първият Областен съвет на децата в Сливен като консултативен орган към Областната администрация. В него членуват представители от училищни и общински детски съвети от Сливен, Котел, Нова Загора и Твърдица.

През 2014 г. са създадени и/или подкрепени 17 училищни, 8 общински и 1 областен съвет, в които се въвеждат и прилагат принципите на Механизма на ДАЗД за детско участие чрез детски структури на четири нива - училищно, общинско, областно и национално.

* *Форми на участие*
* *Ученически съвети като органи на ученическо самоуправление*

Ученическото самоуправление е механизъм за участие на учениците във вземането на решения, които ги засягат, който може да се приложи на ниво паралелка, клас, училище и т.н. Учениците са главно действащо лице и основен двигател на ученическото самоуправление. Техен е изборът дали да бъдат активни участници или пасивни наблюдатели на всичко, което се случва в училище. Ученическото самоуправление обаче е невъзможно без участието и подкрепата на ръководството на училището, целия педагогически състав, родителите, местните власти и местните общности.

Ученическото самоуправление може да се структурира в различни форми: ученически съвети, ученически парламенти, детски съвети, детски парламенти и др.

**Работа по групи:**

Първа група: Аргументи против ученическото самоуправление

Втора група: Аргументи за ученическото самоуправление

* *Обхват на дейностите на ученическия съвет/парламент*

Всеки ученически съвет може да идентифицира обхвата на своите дейности. Най-силно застъпени са: представяне на мненията на учениците пред ръководството на училището; насърчаване на добрите комуникации в училището; Подпомагане на образователното развитие на учениците; Подпомагане в процеса на наставничество на нови ученици; допринасяне за развитието на училищната политика; Подпомагане осъществяването на спортни и културни дейности; Подпомагане или организиране на събития за благотворителност; Свързване с ученически съвети в други училища и др.

* *Насърчаване на детското участие: добри практики на ученическо самоуправление.*
* Община Димитровград

Съвети по ученическо самоупрваление и Общински ученически парламент към Общинския съвет, които активно участват при взимане на решения на ниво училище и на ниво Общински съвет. Инициативите на Ученическите съвети и Общинския ученически парламент включват участия в проекти, конференции и анкети относно значими събития в общината.

* ДДЛРГ ”Асен Златаров”, община Якоруда

Създаден е домсъвет, в който децата от дома на свое общо събрание избират свои представители - отговорници по учебната част, спорта и туризма и културно-масовата работа. Чрез тях децата дават свои предложения и отправят искания, вкл. по въпроси от битов характер (седмичното меню за хранене, избора на дрехи и обувки за закупуване и др.) към ръководството на дома и участват активно със свои идеи в тържества, празници, състезания и др.

* Професионална гимназия по туризъм „Иван Вазов”, община Несебър:

Ученически консултативен съвет , чрез който учениците участват в процеса на вземане на решения, свързани с училищния живот. Съветът събира, обобщава и популяризира мненията и идеите на учениците и участва в работата на Педагогическия съвет на гимназията при обсъждане на въпроси, свързани с учебната дейност.

* **СУ "Васил Воденичарски", с. Хайредин**:

Училищен съвет на децата, който участва в решаването на проблеми, свързани с организацията на учебния процес и извънкласните дейности, както и при изработването на Правилник за вътрешния ред в училището и Годишен план за часа на класа.

* **Общини-приятели на детето**

„Община - приятел на детето” е инициатива на УНИЦЕФ, стартирала в България през 2008 г., част от глобалната инициатива "Град приятел на детето". Целта на инициативата е да подпомогне прилагането на Конвенцията за правата на детето на местно ниво и да се постигнат условия, позволяващи реална защита на правата на децата и повишаване тяхното благосъстояние. Участници са общини, които са активно ангажирани с правата на децата - там, където гласовете, нуждите, приоритетите и правата на децата са неделима част от обществените политики, програми и решения. Всеки участник в инициативата се ангажира да работи активно за повишаване благосъстоянието на децата, да подобри изграждането на приятелска за децата среда, да споделя опит и добри практики с останалите общини-приятели на детето. Сътрудничеството между общините е фокусирано в областта на здравеопазването, образованието, социалните услуги, културата, екологията и безопасната среда.

* **Проект „РАПОРТЬОРИ”**

„Рапортьори“ е съвместна инициатива на Национална мрежа за децата и Eurochild. За периода ноември 2020 – юни 2021г. седем групи деца изследват седем значими теми, които самите деца определят като важни за тях и които с любопитство проучват и изследват.

* **Проект „ Моят глас е важен” на УНИЦЕФ България**

<https://www.unicef.org/bulgaria/%D0%BC%D0%BE%D1%8F%D1%82-%D0%B3%D0%BB%D0%B0%D1%81-%D0%B5-%D0%B2%D0%B0%D0%B6%D0%B5%D0%BD>

1. **Предизвикателства пред ученическото самоуправление. Открити въпроси.**

* Ученическите съвети действат повече като *спомагателни органи* към педагогическите съвети и училищните ръководства, отколкото като коректив на властта на възрастните и изразител на интересите и мненията на учениците
* Дейността на ученическите съвети е свързана в по-голяма степен с *генериране на идеи и предложения* и организиране на общоучилищни мероприятия и инициативи, отколкото със *систематичен мониторинг, оценка, активна обратна връзка* относно съществени за училищния живот проблеми и *вземане на решения от децата* по въпросите, които ги засягат.
* В редица случаи ученическите съвети се оказват в ролята на *медиатор* на решенията на ръководството на училището към децата. В други случаи, те представят мненията на своите връстици пред ръководството, но възрастните не ги въвличат във *вземането на стратегически решения.*
* Децата и младите хора от уязвими групи са със силно ограничени възможности да участват пълноценно и да изразяват своите възгледи.

1. **Как общините могат да насърчат детското и младежко участие?**

Общините са изправени пред редица предизвикателства при реализиране на инициативи за насърчаване на участието на децата и младите хора в обществения живот на местно ниво:

* липса на адекватна база или на финансов ресурс за подкрепа на дейности на младите хора;
* липса на интерес, мотивация, желание, пасивност или недоверие от страна младите хора;

Формите за насърчаване на детските и младежки инициативи от общините са разнообразни и могат да включват:

* Насърчаване на участието на детските/младежки съвети/парламенти в обществени обсъждания, заседания на Общинския съвет и комисиите към Общинските съвети
* Подпомагане от страна на общината на дейностите на младежките организации, младежките съвети и/или младежките парламенти
* Насърчаване на работодателите да осигуряват възможности за стаж и повишаване на квалификацията на младежите;
* Засилване на връзките между образованието и бизнеса за улесняване на прехода от учебното заведение към заетост;
* Осигуряване на достъп до професионално образование и обучение на младежи в неравностойно положение - младежи със специални образователни потребности, младежи представители на уязвими групи – етнически малцинства, сираци, отпаднали от образователната система;
* Разширяване на достъпа на младите хора до посреднически услуги за намиране на работа;
* Разширяване на възможностите за професионална реализация и кариерно развитие в общинската администрация;
* Насърчаване на младежкото предприемачество – публично-частни партньорства;
* Приоритетно настаняване на млади семейства в общински и държавни жилища при преференциални условия;
* Насърчаване на участието на младите хора и младежките организации в местните инициативни групи;
* Електронно приобщаване на младите хора в малките населени места и селските райони; Разширяване използването на електронната комуникация като начин на взаимодействие между местната власт и младите хора;
* Мобилизиране на местните общности, особено на младежките и спортните организации, в превенцията на детската и младежката престъпност и в социалната реинтеграция на правонарушителите;
* Стимули за насърчаване на доброволческите инициативи;
* Насърчаване и подпомагане на читалищата като средища за информация, неформално обучение, културно развитие и гражданско участие в малките населени места и селските райони;
* Изграждане на умения за работа в мултикултурна и мултинационална среда.

1. **Взаимодействие на училищата и детските градини с родители, НПО и бизнеса**

Родителите, неправителствените организации и бизнеса са ключови партньори на общините в усилията им за подобряване на образованието, осмисляне свободното време на децата и учениците, превенция на негативни явления и т.н.

Общините не могат пряко да влияят върху политиката на училищата по отношение работата с родителите, но биха могли да инициират обучения на директорите за ползите от родителското участие, както и да насърчават родителите за осъществяване на граждански контрол върху работата на училището или детската градина.

Общините биха могли да включват родители в:

* изработването на общинските стратегии за развитие на образованието чрез информационни кампании и публични дискусии;
* при обсъждане на въпроси в постоянните комисии на общинския съвет, както и при неформално съгласуване на управленски решения.

Неправителствените организации, работещи в сферата на образованието могат да подпомогнат общината основно при:

* разработването на стратегии и планове;
* с участие с експерти в консултативни органи;
* реализация на дейности по обхващане и задържане на децата в училище;
* организиране на извънкласни и извънучилищни дейности;
* организиране на кампании за подкрепа и популяризиране на общински политики;
* посредническа роля между гражданите и общината;
* осигуряване на допълнителен финансов ресурс чрез разработване и кандидатстване с проекти.

Местните власти могат да инициират общи срещи с НПО за обсъждане на идеи и планиране на съвместни инициативи; да подкрепят устойчивото развитие на неправителствените организации чрез участие на общински представители в инициативи на организациите, както и с финансови стимули. В много общини има и създадени целеви фондове за подкрепа на неправителствени организации.

Общините могат да насърчат съвместното разработване и изпълнение на конкретни проекти и да участват като ключов партньор или да подкрепят прокетите на НПО; да инициират подписването на споразумение (Харта) за партньорство между общината и НПО сектора.

Бизнесът може да бъде партньор на общината в развитието на училищното образование чрез:

* Осигуряване на възможности за практическо обучение на учениците - стажове, чиракуване, дуално обреазование;
* Подаване на информация за необходимите кадри и създаване на „Карта на човешките ресурси” с прогнози за търсенето на специалсити през следващите години и т.н.

1. **Как ОРЕС се отрази върху взаиомотношенията родители - училище?**

Резултатите, посочени по-долу са от проучване на Асоциация „Родители”, проведено онлайн в периода 29.03- 1.04.2020 г. сред 2145 родители на деца в предучилищна и училищна възраст от цялата страна.

Данните показват, че дистанционното обучение е довело до:

* **Повишаване на участието на родителите в учебния процес**

Близо ¾ от отговорилите посочват, че участват повече: родителите имат по-ясен поглед върху учебния процес (52%), знаят повече за учебното съдържание (47%), както и за трудностите на децата си (46%).

* **По-често общуване с учителите, по-добро разбиране и по-голпма уважение към труда на учителите**

Почти половината родители (44%) посочват, че с въвеждането на дистанционното обучение са започнали да общуват по-често с учителите на своите деца, като повече от една трета комуникират с учителите по веднъж или няколко пъти на ден, а още една трета – между 1 и 3 пъти на седмица.

Ясно се вижда, че **по-честото общуване и по-голямото включване на родителите е довело до по-добро разбиране на труда на учителите и повече уважение към тях:** 50% от всички отговорили родители заявяват, че разбират по-добре трудностите на учителската работа, а 26% посочват, че са започнали да изпитват по-голямо уважение към учителите.

Родителите, които са посочили, че в момента общуват с учителите по-често, отколкото преди, показват по-високо разбиране за трудностите, пред които са изправени учителите в сравнение с родителите, които общуват рядко или никак с учителите.

15% от родителите заявяват, че са разочаровани от работата на учителите, като отново тук преобладават родителите, които общуват с учителите по-често от преди.

## Децата са на първо място

Допитването показва, че противно на някои мнения, родителите застъпват преди всичко интересите на децата си, а не собственото си удобство.

Запитани за предимствата на дистанционното обучение, на първо място те посочват, че така учениците получават повече подкрепа от родителите (42%), намалява рискът от насилие и тормоз в училище (42%) и по-големия интерес от страна на учениците заради променения формат (34%).

Като недостатъци са посочени отново на първо място фактори, които засягат децата: ¾ от родителите отбелязват липсата на социални контакти за децата, а 60% - многото време, прекарвано пред устройствата.

Едва след това идват неудобствата, свързани с ангажиментите на родителите: много време за техническа поддръжка (39%), много време за контрол на учениците (38%), много време за преподаване (29%). Част от тези проблеми вероятно са свързани с шоковото въвеждане на дистанционното обучение, но това ще стане ясно при следващи проучвания, когато първоначалният хаос ще се е уталожил.

## Обективна преценка за трудностите и бариерите пред дистанционното обучение

Като основни трудности родителите посочват някои обективни фактори: учениците се разсейват в домашна обстановка (45% ), родителите нямат достатъчно време да помагат на учениците (35%), липса на достатъчно устройства в семействата (30%).

За родителите, които работят от вкъщи, комбинирането между работата и учебния процес на децата е по-трудно (51% по-скоро и много ме затруднява), отколкото за тези, които продължават да не работят от вкъщи (39% по-скоро и много ме затруднява).

Когато се стигне до субективните фактори, които създават трудности пред дистанционното обучение, родителите са не само критични, но и самокритични: посочват в почти еднаква степен липсата на подготовка у учителите и у родителите (26% срещу 24%), както и липсата на желание за участие в такова обучение както у учителите, така и у родителите (11%срещу 10%)

## Отношения с другите родители

Що се отнася до промяната в отношенията между самите родители от едно училище,данните са категорични, че родителите, които общуват повече с родителите на съучениците на децата си, отчитат, че повече си помагат взаимно, и че си имат повече доверие.

Този извод потвърждава тезата, че за намаляване на конфликтите между родителите в училище от ключово значение е създаването на условия те да общуват повече помежду си по смислен и удовлетворителен начин.

## Разпределението на ролите вкъщи

Разпределението на ролите вкъщи продължава да е с превес на участието на майките в образованието на децата, дори има минимално засилване на тенденцията в изследвания период. Според данните от това допитване участието на жените в образованието на децата с въвеждане на дистанционното обучение е нараснало от 62 на 66%,а участието на двамата родители е спаднало от 29 на 23%.

1. **Въпроси и обобщение**
2. **Източници на информация**

### Стратегическа рамка за развитие на образованието, обучението и ученето в България 2021-2030 г.

### Проучване на Асоциация „Родители”

### https://roditeli.org/blog/distancionnoto-obuchenie-sksi-distanciyata-mezhdu-semeystvoto-i-uchilishcheto/

### Роджър Харт: “Детското участие: от символично участие към гражданство” <https://www.unicef-irc.org/publications/pdf/childrens_participation.pdf>

* „Моят глас е важен”

<https://www.unicef.org/bulgaria/%D0%BC%D0%BE%D1%8F%D1%82-%D0%B3%D0%BB%D0%B0%D1%81-%D0%B5-%D0%B2%D0%B0%D0%B6%D0%B5%D0%BD>

* „Да чуем гласа на младите”

<https://www.unicef.org/bulgaria/%D1%83%D0%BD%D0%B8%D1%86%D0%B5%D1%84-%D0%B4%D0%B0-%D1%87%D1%83%D0%B5%D0%BC-%D0%B3%D0%BB%D0%B0%D1%81%D0%B0-%D0%BD%D0%B0-%D0%BC%D0%BB%D0%B0%D0%B4%D0%B5%D0%B6%D0%B8%D1%82%D0%B5>

### „Твоят глас - твоето бъдеще. Превръщане на предизвикателствата в решения”

* <https://www.unicef.org/bulgaria/%D0%B4%D0%B5%D1%82%D1%81%D0%BA%D0%BE-%D0%B8-%D0%BC%D0%BB%D0%B0%D0%B4%D0%B5%D0%B6%D0%BA%D0%BE-%D1%83%D1%87%D0%B0%D1%81%D1%82%D0%B8%D0%B5>
* „Децата – активни участници във вземането на решения в училище”

<https://priobshti.se/article/priobshtavashta-klasna-staya/decata-aktivni-uchastnici-vuv-vzemaneto-na-resheniya-v>

* Детско участие –извадки от ключови източници по проект „Моето участие –право или отговорност, реалност или привилегия“

<http://nmd.bg/wp-content/uploads/2013/12/Child_Participation_excerpts.pdf>

* Дейвид Бисет, „Участието на децата - лесно като детска игра”

<http://eq-bg.org/wp-content/uploads/2015/01/D_Bisset_Destsko_uchastie.pdf>

* „Ученическото самоуправление: кой, какво, къде, кога, как, защо? <https://www.mon.bg/upload/20547/samoupravlenie_eBook_v2.pdf>
* Ресурси от <https://www.coe.int/bg/web/compass/children>